33. schôdza NR SR - 1.deň - B. popoludní
Dátum: 2025-03-25
Poslanec: Valášek, Tomáš (PS)
Druh vystúpenia: Vystúpenie v rozprave

192. Vďaka, budem takisto stručný už aj preto, lebo chcem, aby sme mali minimálne k tomuto bodu ucelenú rozpravu a nerozdelili ju na dve. Veľmi krátko, tento zákon, samozrejme, bude mať našu podporu, to vyslanie, to prvotné vyslanie bolo urobené ešte v čase, keď sme boli aj my s poslancom Krúpom ešte v Stálej delegácii pri NATO. Je to dobrá vec. Je úplne správne a namieste, aby aj slovenské ozbrojené sily sa podieľali na tej chvályhodnej, záslužnej misii, odstrašovať agresora, ktokoľvek to je, v tomto prípade Ruská federácia, čohokoľvek nekalého, čo by sa pokúsil urobiť voči spojencom NATO. Ale nedá mi, podobne ako pán poslanec Krúpa či predo mnou pani poslankyňa Jurík, moja kolegyňa, nevypichnúť ten nesúlad v tom, čo robíme v Lotyšsku, a s rétorikou v obrane na Slovensku, doma. Pán minister, už sme mali túto debatu, otvorila ju kolegyňa Jurík pri predošlom bode. Ja mám veľmi pozorne naštudované vaše vyjadrenia, pozrel som si to video, ten rozhovor, mám ich pred sebou, presné citáty z toho, čo odznelo k augustu ´68. Aby bolo jasné, ten kontext, o ktorom ste hovorili, aj ten čas, ktorý ste spomínali, august ´68, jasne naznačuje, že ste sa nebavili o Ukrajine, bavili ste sa aj o Slovensku a o obrane Slovenska. A povedzme si, čo sa tu politicky deje. Je tu nemalá časť verejnosti, ktorá sa inštinktívne, a ja tomu úplne rozumiem, obáva vojny a obáva konfliktu až do takého bodu, že by naozaj radšej uprednostňovala či kapituláciu, či kolaboráciu. A môžme si povedať, či je to neetické, nečestné, nepatroické atď., fakt je, že takéto tu niečo, takáto nemalá časť verejnosti tu je, je to v niečom pochopiteľné. To, čo ma mrzí, pán podpredseda vlády a pán minister obrany, podčiarkujem obrany, je, že v situácii, v ktorej sme sa dnes ocitli, v situácii, že naša susedná krajina, Ukrajina je obeťou agresie, v situácii, že ani s tými Američanmi nevieme, či s nimi budeme môcť rátať o rok, o dva, v tejto situácii namiesto toho, aby ste pracovali na posilnení toho povedomia, aby sme tu rozmýšľali trochu viac o tom, že aj tejto krajine môže raz hroziť niečo takého, čo sa stalo Ukrajine pred troma rokmi, že toto nie je nikde napísané a vytesané do kameňa, že vždy budeme mať túto štátnosť, tieto hranice, za to treba občas aj zabojovať. Namiesto toho, aby ste ako minister obrany popracovali na zmene toho povedomia, že, práve naopak, že nahrávate tým, nazvime to, že nižším sentimentom. A potom ale zase pochválim, je to v takom príkrom kontraste, to, čo naďalej robíte zoči-voči Aliancii. Som rád, že pokračujete v napĺňaní tých aliančných záväzkov, vnímate, že je to dôležité, chválim vás za to, len potom to vedie k takým absurdným situáciám ako napr. na výbore, neviem, ktorí z vás ste boli, tuším pán predseda Majerský bol na zahraničnom výbore, kam prišiel štátny tajomník rezortu obrany odôvodniť ten návrh na vyslanie vojsk do Lotyšska, Estónska, Litvy a Lotyšska a keď sa opakovane, pochválim pána poslanca Krúpu, pán poslanec Krúpa pýtal, že pred kým nás tam majú brániť, tak sa nevedel ani len prinútiť k tomu, aby povedal Rusko. Museli sme to z neho páčiť (povedané s pobavením), ako, ako, ako z... no, nenapadá ma dobrá metafora. Ja rozumiem tomu, čo politicky hráte, pán minister, ale povedzme si to na rovinu. Snaha skĺbiť opäť aj to správne voči Aliancii, aj s tým proste apelovaním na tie nižšie pudy a sentimenty našich populácií. Mrzí ma, že tú hru hráte. V danej situácii si myslím, že jediné zdravé, patriotické a poviem aj to slovo, ktoré vy radi používate, suverénne by bolo snažiť sa posilniť tú ochotu našej verejnosti postaviť sa za to správne, za tieto hranice, za túto krajinu, za životy občanov, a nie takýmto, poviem že nekalým a poviem aj silné slovo, nečestným spôsobom miešať ten obraz a takýmto spôsobom zahmlievať. Mrzí ma to, že to robievate vo svojej rétorike. Tento návrh zákona je, našťastie, v tej línii toho dobrého, čo táto vláda urobila, a bude mať, samozrejme, našu plnú podporu. Moja kritika, moje výhrady boli namierené voči verejným vyjadreniam, ktoré s tým súvisia, ale nie sú obsahom tohto zákona, ktorý podporíme. Vďaka.